
ŠIAULIŲ MIESTO SAVIVALDYBĖS ADMINISTRACIJOS
ŠVIETIMO SKYRIUS


SPRENDIMO „DĖL ŠIAULIŲ MIESTO SAVIVALDYBĖS NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI PROGRAMŲ, FINANSUOJAMŲ SAVIVALDYBĖS BIUDŽETO LĖŠOMIS, FINANSAVIMO IR ATRANKOS TVARKOS APRAŠO PATVIRTINIMO“ PROJEKTO
AIŠKINAMASIS RAŠTAS

2025 m. lapkričio 5 d. 
Šiauliai

Parengto sprendimo projekto tikslai ir uždaviniai. 
Parengto sprendimo projekto tikslas – patvirtinti Šiaulių miesto savivaldybės neformaliojo suaugusiųjų švietimo ir tęstinio mokymosi programų, finansuojamų savivaldybės biudžeto lėšomis, finansavimo ir atrankos tvarkos aprašą ir pripažinti netekusiu galios Šiaulių miesto savivaldybės tarybos 2016 m. gruodžio 29 d. sprendimą Nr. T-438 „Dėl Šiaulių miesto savivaldybės neformaliojo suaugusiųjų švietimo ir tęstinio mokymosi programų, finansuojamų savivaldybės biudžeto lėšomis, finansavimo ir atrankos tvarkos aprašo (toliau – Aprašas) patvirtinimo“ su visais pakeitimais ir papildymais.
Dabartinis sprendimo projekte aptariamų klausimų reguliavimas.
Šiuo metu galiojančiame Apraše ir jo prieduose, atsižvelgiant į dabartinį teisinį kontekstą bei Šiaulių miesto savivaldybės administracijos (toliau – Savivaldybė) siekį užtikrinti neformaliojo suaugusiųjų švietimo (toliau – NSŠ) programų įgyvendinimo kokybę, reikia atlikti reikšmingus turinio pakeitimus.
Galiojančiame Apraše nėra nustatyta, kad NSŠ programos gali būti finansuojamos iš valstybės ar savivaldybių biudžetų, jei jos atitinka Lietuvos Respublikos neformaliojo suaugusiųjų švietimo ir tęstinio mokymosi įstatyme nustatytus tikslus ir bendruosius programų kriterijus, patvirtintus Lietuvos Respublikos švietimo, mokslo ir sporto ministro 2022 m. sausio 4 d. įsakymu Nr. V-4 „Dėl bendrųjų iš valstybės ar savivaldybių biudžetų finansuojamų neformaliojo švietimo programų kriterijų aprašo patvirtinimo“. Pagal šiuos kriterijus NSŠ programos turi būti vykdomos švietimo teikėjų, registruotų Švietimo ir mokslo institucijų registre, o jų vykdomos NSŠ programos – įregistruotos Neformaliojo švietimo programų registre. 
Pagal šiuo metu galiojantį Aprašą konkursines NSŠ programų paraiškas (toliau – paraiškos) vertina komisija, nors, vadovaujantis Lietuvos Respublikos vietos savivaldos įstatymo 27 straipsnio 2 dalies 26 punktu, paraiškas Savivaldybės mero potvarkiu turėtų vertinti paraiškų atrankos ir vertinimo darbo grupė. 
Galiojančiame Apraše ir jo trijuose prieduose trūksta kai kurių sąvokų išaiškinimo ir suvienodinimo, paraiškos formoje (1 priedas) trūksta reikalingų duomenų ir  pridedamų privalomų/ neprivalomų dokumentų pateikimo, leidžiančių tinkamai atlikti paraiškos tinkamumo vertinimą.  Paraiškų vertinimo sistema yra nekonkreti, neužtikrintas vertinimo proceso aiškumas, skaidrumas ir objektyvumas. Tikslinga iš esmės atnaujinti paraiškos tinkamumo vertinimo formą (2 priedas) ir paraiškų ekspertinio vertinimo formą (3 priedas), kurioje būtų nustatyti vertinimo kriterijų požymių aprašymai iki minimo sumažinantys Paraiškų atrankos ir vertinimo darbo grupės narių subjektyvaus vertinimo riziką.
Atsižvelgiant į NSŠ programoms skiriamą 30 000 eurų sumą iš Savivaldybės biudžeto ir įvertinus, kad kiekvienais kalendoriniais metais Šiaulių mieste NSŠ programose dalyvauja apie 160 dalyvių, būtų tikslinga šiuo metu Apraše nustatytą minimalų besimokančiųjų skaičių grupėje padidinti nuo 10 iki 15 dalyvių. Dalyvių skaičiaus padidinimas grupėje sudarytų galimybę įtraukti daugiau suinteresuotų asmenų ir užtikrintų didesnį dalyvaujančiųjų skaičių NSŠ programose, finansuojamose Savivaldybės biudžeto lėšomis.
Patvirtinus naują Aprašą bus užtikrintas teisės aktų suderinamumas su galiojančiais nacionaliniais teisės aktais, sudarytos aiškesnės ir skaidresnės NSŠ programų finansavimo sąlygos,
pagerintas paraiškų atrankos ir vertinimo procesų efektyvumas, sustiprinta NSŠ programų įgyvendinimo kokybė.
Sprendimo projekte numatytos naujos teisinio reglamentavimo nuostatos.
Sprendimo projekte numatyta patvirtinti naują Savivaldybės NSŠ programų finansavimo ir atrankos tvarkos aprašą, kuriame nustatomas aiškesnis ir su nacionaliniais teisės aktais suderintas NSŠ programų finansavimo, paraiškų atrankos ir vertinimo teisinis reglamentavimas. 
Siūloma pripažinti netekusiu galios ankstesnį Šiaulių miesto savivaldybės tarybos 2016 m. gruodžio 29 d. sprendimą Nr. T-438 „Dėl Šiaulių miesto savivaldybės neformaliojo suaugusiųjų švietimo ir tęstinio mokymosi programų, finansuojamų savivaldybės biudžeto lėšomis, finansavimo ir atrankos tvarkos aprašo patvirtinimo“ su visais pakeitimais ir papildymais.
Priėmus sprendimą, galimos pasekmės.
Pasekmės teigiamos: Aprašas atitiks galiojantį teisinį reglamentavimą.
Neigiamų pasekmių nenumatoma.
Priėmus sprendimą, keičiami ar pripažįstami negaliojančiais teisės aktai.
Priėmus sprendimą bus pripažintas netekusiu galios Šiaulių miesto savivaldybės tarybos 2016 m. gruodžio 29 d. sprendimas Nr. T-438 „Dėl Šiaulių miesto savivaldybės neformaliojo suaugusiųjų švietimo ir tęstinio mokymosi programų, finansuojamų savivaldybės biudžeto lėšomis, finansavimo ir atrankos tvarkos aprašo patvirtinimo“ su visais pakeitimais ir papildymais.
Bus pakeistas Šiaulių miesto savivaldybės mero 2025 m. sausio 30 d. potvarkis Nr. M-165 „Dėl Šiaulių miesto savivaldybės neformaliojo suaugusiųjų švietimo ir tęstinio mokymosi programų paraiškų atrankos ir vertinimo komisijos reglamento patvirtinimo“. 
Sprendimui įgyvendinti reikalingi priimti papildomi teisės aktai.
Sprendimui įgyvendinti nereikės priimti papildomų teisės aktų.
Sprendimui įgyvendinti reikalingos lėšos.
Sprendimui įgyvendinti nebus reikalingos papildomos biudžeto lėšos. 
Sprendimo projekto antikorupcinis vertinimas.
Pridedama antikorupcinio vertinimo pažyma.
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas –  Švietimo skyriaus vyriausioji specialistė Daiva Vaičiulienė,  tel. (+370 41) 509 851. Projekto iniciatorius – Švietimo skyrius.

